CELEX: 32017D2408
Language: ro
Date: 2017-12-18 00:00:00
Title: Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

21.12.2017   
            
            
               RO
            
            
               Jurnalul Oficial al Uniunii Europene
            
            
               L 342/8
            
         DECIZIA DE PUNERE ÎN APLICARE (UE) 2017/2408 A CONSILIULUI
   din 18 decembrie 2017
   de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395,
   având în vedere propunerea Comisiei Europene,
   întrucât:
   
               (1)
            
            
               În temeiul articolului 287 punctul 10 din Directiva 2006/112/CE, Letonia poate scuti de la plata taxei pe valoarea adăugată (TVA) persoanele impozabile a căror cifră de afaceri anuală nu depășește echivalentul în moneda națională a 17 200 EUR, la cursul de schimb din ziua aderării sale.
            
         
               (2)
            
            
               În temeiul Deciziei de punere în aplicare 2010/584/UE a Consiliului (2), Letonia a fost autorizată, cu titlu de măsură de derogare, să scutească persoanele impozabile a căror cifră de afaceri anuală nu era mai mare decât 50 000 EUR de la plata TVA până la 31 decembrie 2013. Măsura respectivă a fost prelungită prin Decizia de punere în aplicare 2014/796/UE a Consiliului (3) și expiră la 31 decembrie 2017.
            
         
               (3)
            
            
               Prin scrisoarea înregistrată de Comisie la 3 iulie 2017, Letonia a solicitat autorizarea unei măsuri speciale pentru a continua derogarea de la articolul 287 din Directiva 2006/112/CE, precum și pentru a reduce pragul de scutire la 40 000 EUR (denumită în continuare „măsura specială”).
            
         
               (4)
            
            
               În conformitate cu articolul 395 alineatul (2) din Directiva 2006/112/CE, Comisia a informat celelalte state membre prin scrisoarea din 13 septembrie 2017 cu privire la cererea prezentată de Letonia. Comisia a informat Letonia prin scrisoarea din 14 septembrie 2017 că deține toate informațiile necesare pentru a analiza cererea.
            
         
               (5)
            
            
               Având în vedere că măsura specială va avea ca efect reducerea obligațiilor în materie de TVA pentru întreprinderile mici, Letonia ar trebui să fie autorizată să o aplice pentru o perioadă limitată de timp, până la 31 decembrie 2020. Persoanele impozabile ar trebui să poată opta în continuare pentru regimul normal de TVA.
            
         
               (6)
            
            
               Conform informațiilor furnizate de Letonia, măsura specială va avea un efect neglijabil asupra valorii totale a veniturilor fiscale colectate în etapa consumului final.
            
         
               (7)
            
            
               Dat fiind că articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri, este posibil ca o directivă de modificare a dispozițiilor respective să intre în vigoare până la 31 decembrie 2020.
            
         
               (8)
            
            
               Măsura specială nu are impact asupra resurselor proprii ale Uniunii provenind din taxa pe valoarea adăugată, deoarece Letonia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (4),
            
         ADOPTĂ PREZENTA DECIZIE:
   Articolul 1
   Prin derogare de la articolul 287 punctul 10 din Directiva 2006/112/CE, Republica Letonia este autorizată să scutească de la plata TVA persoanele impozabile a căror cifră de afaceri anuală nu depășește 40 000 EUR.
   Articolul 2
   Prezenta decizie produce efecte de la data notificării.
   Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică articolele 281-294 din Directiva 2006/112/CE, dacă această dată este anterioară celei dintâi.
   Articolul 3
   Prezenta decizie se adresează Republicii Letonia.
   
      Adoptată la Bruxelles, 18 decembrie 2017.
      
         
            Pentru Consiliu
         
         
            Președintele
         
         K. SIMSON
      
   
   
      (1)  JO L 347, 11.12.2006, p. 1.
   
      (2)  Decizia de punere în aplicare 2010/584/UE a Consiliului din 27 septembrie 2010 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 256, 30.9.2010, p. 29).
   
      (3)  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
   
      (4)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).